ATKV help met nasiebou - DEKAT
on April 11, 2016 896 Views | Like ATKV help met nasiebou
Die ATKV het nie net 'n missie om Afrikaans te bevorder nie, maar ook veeltaligheid.
"Die jongste sensus het gewys dat 90% van Suid-Afrika se inwoners se moedertaal nie Engels is nie. 'n Minderheidgroep in die land se taal word dus as die verstektaal aanvaar. Ons sê nie Afrikaans moet bo die ander inheemse tale bevorder word nie, inteendeel, ons wil juis hê dat die ander tale ook bevorder moet word en die ATKV is besig om dit te doen," voeg hy by.
"Die ATKV kyk pro-aktief na wat die beste is vir Afrikaans in die huidige politieke klimaat. Dit is belangrik dat ons 'n Afrikaanse organisasie bly, maar ons probeer 'n verskil maak in al Suid-Afrika se kulture soos byvoorbeeld met ons gewilde kooroptredes. Die ATKV is die grootste aanbieder van kooroptredes in Suid-Afrika – dit gaan vir ons oor die waarde van koorsang, nie net Afrikaanse koorsang nie. En as die ATKV projekte in skole aanpak, nooi hy van die ander taalgroepe om ook in hul tale deel te neem en dan word dit in Afrikaans getolk. So bevorder ons meertaligheid," vertel hy entoesiasties.
"Die Pendoring-reklametoekennings is ook al 'n rukkie lank besig om hande te vat met die ander inheemse tale. Dit het net te maklik geword om maar net in Engels te adverteer. Afrikaans en die ander tale word nie genoeg erken vir die waarde wat hulle kan toevoeg en die markte wat hulle kan bereik nie. Ons wil nie laer trek nie, maar wil eerder saam met die ander inheemse tale die wa deur die drif help.
"Die krag van moedertaalreklame is nog glad nie voldoende ontgin nie. Advertensies is veelkantig. Dit kan enige onderwerp aanraak. Dit kan (behalwe om 'n produk te bemark) 'n storie vertel. As ons na mekaar se stories luister en saam mekaar se suksesse vier, dan kom ons by nasiebou uit. En dít is ook Pendoring se missie.
Hy doen 'n beroep op Afrikaanssprekendes om Afrikaans te bevorder deur nie skaam te wees vir hulle taal nie.
"Al word ons gekonfronteer met beskuldigings en verwyte en word Afrikaans voorgehou as die duiwel van die verlede, moet ons onthou daar bestaan nie iets soos 'n minderwaardige taal nie. Gaan eenvoudig voort en lééf in Afrikaans. Maar aan die ander kant moet ons nie in isolasie leef nie. Ons het die ander mense in ons land nodig. Kom ons deel ons erfenisse met mekaar. Stel belang in die ander kulture se tale en kulture en geskiedenis en waardeer dit. So sal ons al die inheemse tale bevorder, ook Afrikaans," sê hy passievol.